Градско веће Града Пожаревца, на седници одржаној 8. децембра 2021. године, разматрало је потребу o утврђивању локације и начина коришћења површине јавне намене за продају производа пригодних за Новогодишње и Божићне празнике у Граду Пожаревцу, те је на основу члана 82. Статута Града Пожаревца („Службени гласник Града Пожаревца“, број 10/18, 12/18-исправка и 10/19) и члана 26. Пословника о раду Градског већа Града Пожаревца („Службени гласник Града Пожаревца, бр. 1/15,7/15,7/16 и 3/17), донело

**О Д Л У КУ**

**о утврђивању локације и начина коришћења**

**површине јавне намене за продају производа за Новогодишњи и Божићни вашар у Граду Пожаревцу**

**Члан 1.**

Овом одлуком утврђује се простор „Градски парк“, као локација јавне намене за продају производа пригодних за Новогодишњи и Божићни вашар у Граду Пожаревцу, у периоду од 18. децембра 2021. године до 06. јануара 2022. године.

**Члан 2.**

Продаја производа вршиће се из привремених објеката и то: 20 дрвених тезги површине 1м2 са 1м2 манипулативног простора, постављених према техничкој скици са распоредом, површином и наменом продаје производа, коју одређује комисија коју формира Градско веће Града Пожаревца.

**Члан 3.**

Производи који ће се продавати на Новогодишњем и Божићном вашару подељени су у три категорије, сходно којима ће се одређивати намена продаје у дрвеним мобилним тезгама и то

1. новогодишњи поклони (честитке, украси, зимске капе, шалови, рукавице, чарапе и слично);
2. рукотворине и сувенири и
3. домаћа храна и пиће (кувано вино, кувана ракија, домаћи специјалитети, мед, домаћи сиреви, гастрономија и слично).

**Члан 4.**

Право на доделу површине јавне намене и закуп привременог објекта за продају производа из члана 3. ове одлуке имају регистроване занатске, трговинске и угоститељске радње, регистровани винари и произвођачи ракија, регистрована пољопривредна домаћинства, произвођачи органске и домаће хране, произвођачи сувенира и рукотворина организовани у регистрована удружења грађана.

**Члан 5.**

Пријављивање за учешће и продају производа по овој одлуци вршиће се у периоду од 13. децембра до 23. децембра 2021. године, по објављеном јавном позиву на сајту Града Пожаревца и локалним медијима.

Избор учесника за учешће, по поднетим пријавним листовима и достави тражене документације извршиће комисија коју формира Градско веће Града Пожаревца.

Критеријуми за избор учесника су:

1. да излагач испуњава тражене услове, што доказује приложеном документацијом уз пријавни лист;
2. да обавља делатност која се уклапа у планирани садржај манифестације и
3. редослед пријава.

**Члан 6.**

Издавање решења за коришћење површине јавне намене из члана 1. ове одлуке, вршиће надлежно Одељење за имовинско – правне послове Градске управе Града Пожаревца, по извршеној уплати закупа привременог објекта и плаћене одговарајуће таксе за заузећа површине јавне намене, а пре постављања на утврђеној локацији.

**Члан 7**.

Туристичка организација Града Пожаревца дужна је да организује доношење, постављање и одношење дрвених тезги на напред наведеној локацији тј. „Градски парк“ у Пожаревцу.

**Члан 8.**

За коришћење површине јавне намене за период од 18. децембра 2021. године до 06. јануара 2022. године по овој одлуци корисник плаћа:

- закуп привременог објекта од 1м2 са 1м2 манипулативног простора, износ од 5.000,00 динара, а на рачун јавних прихода буџета Града Пожаревца број: 840-714565843-77 по моделу 97 са позивом на број (ПИБ), са назнаком – накнада за коришћење површина јавне намене.

Подносилац захтева дужан је и да уплати локалну административну таксу на рачун број 840-742241843-03 по моделу 97 са позивом на број 52080 у износу од 1.577,00 динара по важећој таксеној тарифи.

**Члан 9.**

Јавно комунално предузеће „Комуналне службе“ Пожаревац, дужно је да по истеку времена утврђеног у члану 1. ове одлуке површину јавне намене очисти и доведе у исправно стање.

**Члан 10.**

Контролу коришћења површине јавне намене из члана 1. ове одлуке вршиће Одељење за инспекцијске послове Градске управе Града Пожаревца.

**Члан 11.**

Корисници површине јавне намене су у обавези да се придржавају свих мера прописаних од стране кризног штаба, а у вези борбе против вируса COVID-19.

**Члан 12.**

Ову одлуку објавити на сајту Града Пожаревца и локалним медијима.

**Члан 13.**

Ова одлука ступа на снагу даном доношења.

### У Пожаревцу, 8. децембра 2021. године Број:09-06-188/2021-17

**ГРАДСКО ВЕЋЕ ГРАДА ПОЖАРЕВЦА**

|  |  |  |  |  |  |
| --- | --- | --- | --- | --- | --- |
| |  |  | | --- | --- | |  | **ПРЕДСЕДАВАЈУЋИ ГРАДСКОГ ВЕЋА**  **ГРАДА ПОЖАРЕВЦА**  **ЗАМЕНИК ГРАДОНАЧЕЛНИКА**  Славиша Алексић, дипл. инж. технологије, с.р. | | |  |  | | --- | --- | |  | **ПРЕДСЕДНИК ГРАДСКОГ ВЕЋА**  **ГРАДА ПОЖАРЕВЦА**  **ГРАДОНАЧЕЛНИК**  Саша Павловић, дипл. инж. електротехнике | |